Eurovision Song Contest 2007

Eurovision Song Contest 2007 var den 52. utgaven av Eurovision Song Contest, EBUs årlige sangkonkurranse for organisasjonens medlemsland. Konkurransen ble arrangert i Hartwall Arena i Finlands hovedstad Helsingfors. Arrangør var kringkasteren Yle, og dette var første gang Finland arrangerte Eurovision Song Contest – etter at gruppen Lordi og sangen «Hard Rock Hallelujah» vant konkurransen året før. Programledere var Jaana Pelkonen og Mikko Leppilampi. Rekordmange 42 land deltok i konkurransen, og som årene før besto konkurransen av en semifinale torsdag 10. mai, og en finale lørdag 12. mai. I semifinalen deltok 28 land, noe som var ny rekord. Av disse kvalifiserte de ti beste landene seg til finalen, der fjorten land var forhåndskvalifisert.   

Konkurransen ble vunnet av Serbia, som deltok for første gang som selvstendig nasjon. Vinnersangen var «Molitva» (bønn), fremført av Marija Šerifović. Dette var første gang siden Israels «Diva» i 1998 at vinnerlåten kun hadde tekst på vinnerlandets nasjonalspråk. Ukraina, Russland, Tyrkia og Bulgaria utgjorde resten av topp fem. Belarus fikk sin beste plassering i konkurransen med en sjetteplass.   

Konkurransen ble dominert av land fra Øst-Europa og Balkan. Fra semifinalen kvalifiserte kun østeuropeiske land og Tyrkia seg til finalen. Det norske bidraget, «Ven a bailar conmigo» med Guri Schanke, ble nummer 18 av 28 i semifinalen og kvalifiserte seg ikke til finalen. Dette var første gang Norge ble slått ut i en semifinale, og første gang siden 2002 at Norge ikke deltok i en finale.  

I finalen endte Irland sist for første gang. Av «de fire store landene» plasserte alle seg fra plass 19 og nedover. Forhåndsfavoritten Sverige og The Ark ble kun nummer 18. Den østeuropeiske dominansen førte til sterk kritikk – hovedsakelig fra Vest-Europa – og førte til at EBU innførte to semifinaler fra og med 2008.   

De to sendingene ble fulgt av 106 millioner seere, og rundt 9 millioner telefonstemmer ble avgitt. Dette var også første gang konkurransen ble produsert og overført i HD-kvalitet.

Bakgrunn 

Etter å ha vunnet konkurransen i 2006, var Finland for første og hittil eneste gang vertskap for Eurovision Song Contest. Finland debuterte i konkurransen i 1961 og landets første seier kom altså 45 år senere.  

Den finske allmennkringkasteren Yle produserte konkurransen som besto av en finale torsdag 10. mai og finalen 12. mai. Dette året besluttet EBU å fjerne maksbegrensningen på 40 land, og rekordmange 42 land stilte til start. Det høye deltakerantallet gjorde at hele 28 land deltok i semifinalen; årene før hadde semifinalene hatt 22–25 deltakere. 

Tsjekkia og Georgia debuterte i konkurransen dette året, mens Serbia og Montenegro deltok for første gang som selvstendige nasjoner. Tidligere hadde de to landene deltatt under Jugoslavia, og fra 2004 som Serbia og Montenegro. Ungarn og Østerrike kom tilbake til konkurransen, mens Monaco trakk seg og har ikke deltatt siden.

Vertsby og programledere 
Etter en lengre anbudskonkurranse la Yle arrangementet til hovedstaden Helsingfors og Hartwall Arena. Temaet for konkurransen, «True fantasy» (ekte fantasi), tok utgangspunkt i de polare elementene som gjerne assosieres med Finland. 

Programledere var Jaana Pelkonen og Mikko Leppilampi, med Krisse Salminen som vert i artistenes oppholdsrom. Fjorårets vinner, Lordi, sto for åpningsnummeret i finalen, mens pauseinnslaget var ved cello-musikerne i det symfoniske tungmetallrock-bandet Apocalyptica.

Om sendingen 
Konkurransen ble for første gang produsert i HD-kvalitet, men bare Storbritannia og Sverige overførte sendingene i HD. Rundt 9 millioner telefon- og SMS-stemmer ble avgitt under de to sendingene. Semifinalen og finalen ble sett av til sammen 106 millioner seere. I Norge fulgte kun 573 000 seere med på finalen, det laveste seertallet som er registrert for en finale i Norge.

Norges bidrag 
Norge deltok i semifinalen med Guri Schanke og «Ven a bailar conmigo», men ble nummer 18 av 28 og klarte dermed ikke å kvalifisere seg for finalen. Låten var skrevet av den svenske låtskriveren Thomas G:son, som har stått bak en rekke kjente Eurovision-låter, blant andre «Euphoria» som vant konkurransen fem år senere. Med på scenen hadde Schanke danserne Bjørn Holthe og Asmund Grinaker. I tillegg var Karianne Kjærnes, Åshild Stensrud og Jorunn Hauge støttevokalister. 

NRKs mangeårige kommentator for Eurovision Song Contest, Jostein Pedersen, ble dette året byttet ut med Per Sundnes.

Østlig dominans 
Konkurransen ble vunnet av Marija Šerifović, som representerte Serbia. Hennes ballade «Molitva» tok seg videre fra semifinalen og fikk 268 poeng i finalen. 

Dette året dominerte de øst- og søreuropeiske landene konkurransen fullstendig, og ingen vestlige land kvalifiserte seg fra semifinalen. I finalen var de 16 beste landene fra Øst-Europa og Balkan – i tillegg til Tyrkia. I finalen deltok kun syv vesteuropeiske land, og samtlige havnet på bunnen av resultatlisten. 

Resultatet skapte store kontroverser, hovedsakelig i Vest-Europa. Blant annet kom BBCs mangeårige kommentator Terry Wogan med kraftig kritikk og mente Storbritannia burde vurdere å trekke seg fra konkurransen hvis ikke reglene ble endret. EBU lyttet til all kritikken og innførte en ordning med to semifinaler fra og med 2008. Her ble grupper av land som tradisjonelt stemmer på hverandre, splittet opp i hver sin semifinale. De nordiske landene og de eks-jugoslaviske landene er to slike stemmegrupper som deles opp i to og fordeles på to semifinaler. Dette ble gjort for å redusere effekten av nabostemming og dermed forhindre at et land klarer å kvalifisere seg til finalen takket være stemmer fra nabolandene. I tillegg ble juryene gjeninnført i 2009.

Deltakere 
Som de tre årene i forveien ble det arrangert en semifinale et par dager før finalen. Semifinalen gikk av stabelen torsdag 10. mai 2007, og finalen lørdag 12. mai 2007.

Semifinale 
I semifinalen deltok rekordmange 28 land: De ti dårligst plasserte landene fra finalen i 2006 og landene som ikke kvalifiserte seg fra semifinalen i 2006. I tillegg deltok debutantlandene Tsjekkia, Georgia, Montenegro og Serbia samt Østerrike og Ungarn som kom tilbake etter å ha stått over konkurransen i 2006. Monaco trakk seg fra konkurransen og har ikke deltatt siden. Land markert med rosa bakgrunn, kvalifiserte seg til finalen. Under er det offisielle resultatet:

Finale 
I finalen deltok 24 land: «de fire store» (Frankrike, Storbritannia, Spania og Tyskland), de ti beste landene fra semifinalen og de ti beste landene fra finalen i 2006. Finalen ble arrangert lørdag 12. mai. Under er det offisielle resultatet:

¹ Teksten til det rumenske bidraget besto i hovedsak av seks språk: engelsk, italiensk, spansk, russisk, fransk og rumensk. I tillegg hadde teksten ett ord på napolitansk.

Poengtavle 
Alle deltakerland skulle bruke telefonavstemning i både semifinalen og finalen. Dersom det oppsto en teknisk feil med et lands telefonavstemning, eller det ikke kom inn nok stemmer etter EBUs krav, hadde hvert land en reservejury som ble brukt i stedet. Albania og Andorra var de eneste landene som brukte jury. Stemmerekkefølgen i finalen ble avgjort under en loddtrekning i Helsinki.

Semifinalen 

12 poeng i semfinalen

Under er en oversikt over 12-poengere avgitt i semifinalen:

Finalen 
Stemmegivende land er ordnet i samme rekkefølge som under avstemningen. Alle land brukte telefonavstemning, unntatt Albania og Andorra som brukte jury.

12 poeng i finalen

Under er en oversikt over 12-poengere avgitt i finalen:

Kommentatorer og poengopplesere 
Landene som kringkastet finalen hadde kommentatorer som formidlet informasjon og hendelser direkte til seerne hjemme. Oversikt over kommentatorer og poengopplesere under Eurovision Song Contest 2007:

Kommentatorer for ikke-deltakende land

Andre utmerkelser 
I tillegg til det offisielle vinnertrofeet, ble det delt ut flere priser og utmerkelser i forbindelse med konkurransen. Blant dem var den offisielle Marcel Bezençon Awards og den fan-baserte Barbara Dex Award. I tillegg holdt de internasjonale Grand Prix-klubbene, OGAE, en avstemning over sine favorittlåter i forkant av konkurransen.

Marcel Bezençon Awards 
Marcel Bezençon Awards ble først delt ut under Eurovision Song Contest 2002 og er en utmerkelse til de beste sangene i finalen. Prisen ble innstiftet av Christer Björkman og Richard Herrey. Utmerkelsen er oppkalt etter konkurransens skaper, Marcel Bezençon, og deles ut i tre kategorier: presseprisen, artistprisen og låtkskriverprisen. Prisene ble offentliggjort like før finalen.

OGAE 

Organisation Générale des Amateurs de l'Eurovision (forkortet OGAE), stiftet i 1984, er et internasjonalt nettverk av over 40 Grand Prix-klubber. Hvert år i forkant av konkurransen holder de ulike klubbene avstemning over det aktuelle årets bidrag. Hver klubb sender deretter inn sin topp ti-liste med poeng 1–8, 10 og 12 til OGAE. Under er den endelige topp fem-listen:

Barbara Dex Award 

Barbara Dex Award var en uoffisiell og humoristisk fan-pris som ble delt ut årlig frem til 2021 av det belgiske nettstedet songfestival.be. Utmerkelsen ble tildelt den verst kledde artisten, ut fra stemmene til fans og besøkende på siden. Prisen var oppkalt etter den belgiske artisten Barbara Dex, som i et egensydd plagg kom på sisteplass i 1993. Under er vinneren som ble stemt frem av fansen i 2007:

Galleri

Se også 
 Junior Eurovision Song Contest 2007

Referanser

Eksterne lenker 
 

Musikk i 2007
2007 i Finland
Eurovision Song Contest 2007